Imtella' Novembru 27, 2021 - Aġġornata 27 Ta' Novembru, 2021 8:16pm Sigħat wara l-konferma li fir-Renju Unit instabu żewġ każi tal-Omicron, li hu l-aħħar varjant tal-COVID-19, il-Prim Ministru Boris Johnson qal li l-Ingilterra trid iddaħħal miżuri proporzjonati bħala prekawzjoni. Hu ħabbar li kull min jidħol fir-Renju Unit irid jagħmel swab test sat-tieni jum mill-wasla tiegħu u jrid jiżola lilu nnifsu sakemm ikollu riżultat negattiv. Johnson qal li ma jridx iwaqqaf l-ivjaġġar u li l-miżuri fuq il-fruntiera se jnaqqsu l-firxa tal-varjant mhux iwaqqfuh għal kollox. Il-Prim Ministru Ingliż qal ukoll li l-ilbies tal-maskra fil-ħwienet u fuq it-trasport pubbliku se jsir mandatorju. Qal li r-regoli se jiġu riveduti fi żmien tliet ġimgħat. Qal li s'issa hu fiduċjuż li l-Milied li ġej f'pajjiżu se jkun aħjar minn ta' sena ilu. Espert Ġermaniż fl-immunoloġija qal li tilqim eżistenti għal kontra l-Covid probabilment joffri xi ftit ta' protezzjoni kontra l-varjant il-ġdid. Fil-fehma tiegħu, dan għaliex is-sistema immunitarja hija mibnija b'tali mod li tirrispondi għal partijiet differenti tal-virus u b'modi differenti. Qal li għalhekk it-tilqima oriġinali, li ma ġietx żviluppata għall-varjanti, tibqa' effettiva. Intant, xjentist ewlieni Taljan wera l-fehma li l-booster għandha tkopri l-varjant. L-Għaqda Dinjija tas-Saħħa qalet li l-każi ta' dan il-varjant qed jiżdiedu fi kważi l-provinċji kollha tal-Afrika t'Isfel. Apparti l-każ fil-Belġju u t-tnejn fir-Renju Unit u l-Ġermanja, fl-Ewropa hemm każi suspettati ta' Omicron, fir-Republika Ċeka u fl-Italja. Il-varjant il-ġdid instab ukoll fil-Botswana, f'Hong Kong u f'Iżrael.